**JEGYZŐKÖNYV**

**Készült:** Telki Község Képviselő-testülete 2015. április 28-án a Polgármesteri Hivatal tárgyalójában megtartott üléséről.

**Jelen vannak:**

Deltai Károly Polgármester

Móczár Gábor Alpolgármester

Takács Zoltán Alpolgármester

Szigeti Antal Képviselő

Fillinger Zsófia Képviselő

Földvári – Nagy László Képviselő

Halász Terézia Képviselő

dr. Vida Rolland Képviselő

Hoós Péter Településfejlesztési csoport

Vetési Vincéné Pénzügyi csoport

**Deltai Károly Polgármester** köszönti a testület tagjait és a megjelenteket, elmondja, megállapítja hogy a testület határozatképes, az ülést megnyitja.

A napirendi pontokkal kapcsolatban javasolja a 4. napirendi pont levételét, a Pénzügyi Bizottság javaslata alapján, valamint a 12. napirendi pontnak a zárt ülés keretében 15. napirendként történő tárgyalását. Illetve egy rövid tájékoztatót szeretne tartani az ülés végén a körforgalom kapcsán mai napon történt tárgyalásokról.

Telki Község Képviselő-testülete ( egyhangú szavazattal - 7 fő képviselő volt jelen a szavazáskor ) határozathozatal mellőzésével az alábbi napirendet fogadta el:

**Napirend**

Tájékoztató a két ülés között történt fontosabb eseményekről

**Előadó:** Polgármester

Tájékoztató a lejárt határidejű határozatok végrehajtásáról

**Előadó:** Jegyző

1.Intézményi menza ellenőrzés értékeléséről

**Előterjesztő**: Polgármester

2.Az önkormányzat 2014. évi költségvetési rendeletének módosítása

**Előterjesztő**: Polgármester

3. A 2014. évi belső ellenőrzési terv végrehajtásáról szóló jelentés megtárgyalása

**Előterjesztő**: Belső ellenőr, Polgármester, Jegyző

4. Telki Óvoda továbbképzési tervének elfogadásáról

**Előterjesztő**: Jegyző

5. Támogatás biztosítása a Telki Óvoda Erdei óvodai program megvalósítására

**Előterjesztő**: Polgármester

6. A jegyzői hatáskörbe tartozó gyámügyi feladatokról és a gyermekjóléti, gyermekvédelmi tevékenységről

**Előterjesztő**: Jegyző

7. A gyermek- és ifjúságvédelmi tevékenységről, a Gyermekjóléti és Családsegítő Szolgálat munkájáról

**Előterjesztő**: Jegyző

8. Telki község Képviselő-testülete és szervei 2015. évi költségvetésében „Támogatás” céljára elkülönített előirányzat összegének felhasználása.

**Előterjesztő**: Polgármester

9. A víziközművek üzemeltetéséről szóló beszámoló megtárgyalása a 2015. évre tervezett amortizáció összegének felhasználása

**Előterjesztő**: Polgármester,

10. Telki viziközművek 15 éves gördülő fejlesztési Terv módosításáról

**Előterjesztő**: Polgármester,

11. Ötletpályázat kiírásáról, a Telki 761/20 hrsz-ú ingatlanon található épület hasznosításáról

**Előterjesztő**: Polgármester,

12. Beszámoló a Környezetvédelmi Alap 2014. évi felhasználásáról

**Előterjesztő**: Polgármester

13. Pályázat a nem közművel összegyűjtött háztartási szennyvíz begyűjtésére vonatkozó közszolgáltatási tevékenységre

**Előterjesztő**: Polgármester,

**Egyéb**

**Napirendek tárgyalása**

Tájékoztató a két ülés között történt fontosabb eseményekről

**Előadó:** Polgármester

**Deltai Károly Polgármester:**

- Körforgalom: Ma volt a Magyar Közúttal egy tárgyalásunk, de ezt megelőzte egy műszaki és egyéb jellegű kommunikáció. A közeljövőben fogunk tartani egy - csak erről a témáról szóló - informális ülést, hogy mindenki láthassa az összes részletét a történetnek, majd ezt követően lesz egy testületi ülés is ennek kapcsán, ahol a körforgalom témakörében döntésre fogunk jutni.

- Kápolna felújítása- Volt egy megbeszélés a felújítással kapcsolatosan, a terület átadásra került, teljesen letisztázódott ott a környezet, tehát megkezdődhet a felújítás.

- Budakörnyéki Önkormányzati Társulás - Volt egy Polgármesterek Tanácsa ülés, ahol három olyan témakör merült fel, amelyben érdekeltek vagyunk. Mentőállomás, mentési pont létesítésével kapcsolatban ismét előrelépések vannak, az orvosi ügyelet kérdésében szintén pozitív előrelépések vannak, valamint az Értéktár kapcsán is vannak előrelépések. Az ülésen most az Értéktár kérdését levettük a napirendről, csak azért, hogy időt nyerjünk, és ne kelljen két körben külön tárgyalni.

- Iskolafejlesztés – Megérkezett minden jóváhagyás és elindulhat az iskolabővítés. A holnapi nap folyamán lesz helyszíni bejárás, valamint munkaterület átadás, tehát napokon belül beindul a fejlesztés.

- Közbiztonság – Indult egy közbiztonsági akció, a környéken jó néhány betörés történt. Nálunk is történtek már olyan besurranások, amelyek indokolják ennek az akciónak az elindítását. Nem csak a polgárőrök és a rendőrség, hanem civilek is és minden képviselőtársam részt vesz a kezdeményezésben. Egyelőre eredménye nem volt, de ami késik nem múlik.

- Sportnap – Az Alapítványi Sportnap igazán jól sikerült, rendkívül nagy volt az érdeklődés és a visszajelzések is pozitívak voltak.

- Északdunántúli Vízmű Zrt. - Találkoztam az ÉDV képviselőjével a szennyvíz pályázat kiírása kapcsán szükséges együttműködésünkről egyeztettünk.

- Lovas turizmus – Tárgyaltam, a hazai lovasturizmus fejlesztésében érdekeltekkel és megpróbálunk ez ügyben is továbblépni, hogy a kistérségen belül fejlesztési koncepcióként, a lovasturizmus is előtérbe kerüljön.

- Construma Smart City konferencia - Részt vettem az eseményen, ugyanis Telki Smart city településként szeretne majd előre lépni, ezért itt igyekeztem szakmai partnereket találni.

- Magánóvoda - Itt járt az új magánóvoda vezetősége, felajánlották partnerségüket az uszoda kapcsán, erről még a későbbiekben fogunk velük egyeztetni.

Ezek voltak a fontosabb események a két ülés között eltelt időszakban, kérném, hogy aki elfogadja a beszámolót, kérem, szavazzon.

**A képviselő-testület határozat-hozatal nélkül 7 igen szavazattal egyhangúlag elfogadta a tájékoztatót.**

**Tájékoztató a lejárt határidejű határozatok végrehajtásáról**

**Előadó:** Jegyző

**dr. Lack Mónika Jegyző:** Nincs hozzá kiegészítésem. Kérdése van valakinek a tájékoztatóhoz?

**Fillinger Zsófia:** Nekem lenne kérdésem. A közvilágítással kapcsolatos közbeszerzési szerződés. Érkeztek hozzám kérdések ezzel kapcsolatosan, olyan személytől, aki ért hozzá, a technikai részéhez és komolyan aggódik, hogy hogyan fog alakulni ez a megvalósítás, május 31-ig. Kérdezném, hogy történt e már valami ezen a téren?

**dr. Lack Mónika Jegyző:** Május 15-én a kivitelezési határidő. Februárba benyújtottunk egy változás bejelentési jelentést, műszaki tartalom változás okán a közreműködő szervezet részére. Most csütörtökön igazolták vissza a változás jóváhagyását, többszöri felkeresésünk és érdeklődésünk hatására. Valószínűleg május 15-ig nem fog tudni befejeződni a projekt, hanem a projekt szerződését módosításra elő kell készíteni május 29-i határidőre.

**Deltai Károly Polgármester:** Itt ugye nem mi késlekedtünk, hanem a kiíró szervezet nem küldte meg a visszaigazolást.

**Fillinger Zsófia:** A villamossági tervet magát, valahol meg lehet nézni?

**dr. Lack Mónika Jegyző**: Természetesen.

**Fillinger Zsófia:** Zárt ülésen volt tárgyalva, azért kérdezem a nyilvánosság miatt.

**dr. Lack Mónika Jegyző**: Nyilvános persze.

**Fillinger Zsófia:** Pontosan milyen lámpatestek lesznek felszerelve. A közbiztonsággal kapcsolatban az egyik legnagyobb aggodalom, hogy ha ez megvalósul, sötétek lesznek az utcák külső részei és csak az úttest lesz megvilágítva.

**Deltai Károly Polgármester:** Erre szabvány van**.**

**Fillinger Zsófia:** Értem én hogy szabvány, de ez jó lesz így nekünk? Most itt a közbiztonságra gondolok.

**Deltai Károly Polgármester:** Nem tudok erre mit mondani, nem ismerem ezt a fajta lámpatestet, nem láttam még világítás közben ezeket a LED-es lámpákat.

**Fillinger Zsófia:** Kimondottan technikai szempontból érdekli az általam említett személyeket ez a dolog, a tervekből erre valószínűleg majd válaszokat kapnak. A szerződésben 60 000 órára vállalnak garanciát, a pályázatban pedig 100 000 óra van kiírva és az ilyen pályázatoknál visszafizettetik velünk ezt a különbözetet, tisztázni kellene ezeket a kiírásokat.

**dr. Lack Mónika Jegyző**: Utánanézünk.

**Fillinger Zsófia:** A harmadik felvetés pedig az volt, hogy műszaki ellenőre a pályázatnak biztosan van, de hogy a szerződésben is az van benne, hogy egy teljesen külső technikai szakértő fogja megnézni, leellenőrizni, hogy a tender terv és a megvalósulás valóban azonos e. Ennek a költségét, pedig a kivitelezőnek kell állnia. Kérdésem az lenne, hogy megvan már ez a külső technikai szakértő?

**Deltai Károly Polgármester:** A műszaki ellenőr bonyolítja.

**Fillinger Zsófia:** Köszönöm szépen.

**Takács Zoltán Alpolgármester:** Ha már a közvilágítás szóba jött, szeretném jelezni, hogy amennyiben lehetséges, vonjuk bele még a műfüves focipálya melletti lámpákat is. Kettő teljesen ki van égve, és elég rossz késő este a pálya megvilágítása.

**Deltai Károly Polgármester**: Ebbe a pályázatba nem lehet bevonni, de ezt ettől függetlenül meg kell oldanunk. Az iskola melletti lámpasornál is vannak problémák, ezt mi külön megpróbáljuk helyreállítani.

**Takács Zoltán Alpolgármester.** Köszönöm.

**A képviselő-testület határozat-hozatal nélkül 7 igen szavazattal egyhangúlag elfogadta a tájékoztatót.**

**Napirendek tárgyalása**

**1.Intézményi menza ellenőrzés értékeléséről**

**Előterjesztő: Polgármester**

**Deltai Károly Polgármester:** Néhány órával ezelőtt járt itt a Sodexo, illetve a szülők képviseletében a Szülői Munkaközösség elnöke. Az előterjesztésben ezt lehet is olvasni, ehhez képest még annyi történt a mai megbeszélésen, hogy megállapodtunk abban, hogy a nem közvetlen az ételek minőségével kapcsolatosészrevételeket és hiányosságokat is megpróbáljuk orvosolni. A kiszolgálás minőségét, az evőeszközök állapotát, az ételek minőségét valamint a gyerekek étellel való kínálását. A Sodexo a humán oldalon felmerülő problémákban is partner. Úgy gondolom, hogy nagyon eredményes volt a megbeszélés, mind a Sodexo, mind pedig a szülők részéről. Működik már a hűtő és a micro is az étkezőben.

**Korsós Gabriella szülő:** Első nap elromlott a hűtő és a micro is. Rákiabált a lányomra a konyháshölgy, hogy ne nyúljon hozzá és nem tudta megmelegíteni az ételét.

**Deltai Károly Polgármester.** Próbálunk ezen javítani, a pár órával ezelőtti megbeszélésen pont erről beszélgettünk a legtöbbet.

**Korsós Gabriella szülő:** Én azért is jöttem, mert kérdéseim lennének. Mondták, hogy jöjjek el. A diétás ételekről nem volt szó most délután, hogy oldjuk meg? A Sodexoé maga az étterem viszont az önkormányzaté a géppark. Ezt ki kezeli, ki tartja karban?

**Deltai Károly Polgármester:** Ezt az önkormányzat kezeli.

**Korsós Gabriella szülő:** Ki takarítja a microt és a hűtőt? Mi szülők is szívesen bevállalnánk egy-egy alkalommal.

**Deltai Károly Polgármester:** A hűtőt nem kell olyan rendszerességgel takarítani, ha kiborítják benne az ételt akkor nyílván, de van ott takarítószemélyzet meg lehet ezt oldani. Kitaláljuk.

**Korsós Gabriella szülő:** Ez is egy veszélyforrás azért. Nyilván idegen ételeket hozunk be és szerintem egyre többen fognak behozni, ez a felméréseken, diagramokon is látszik, hogy a diétás étel az maga a förtelem. Mi 75%-ra értékeltük, ennyi volt az elfogadhatatlan és volt egy személyes beszámoló Andrea részéről az önkormányzat felé ő 10% elfogadhatót írt. Tényleg nagyon rossz a minősége, nem tudom mit tudnánk ez ellen tenni.

**Deltai Károly Polgármester:** Én nem ezekre az adatokra emlékszem. 1-5 ig lehetett értékelni és diétás ételek tekintetében 4,5 lett az átlag.

**Korsós Gabriella szülő**: A vélemények egyáltalán nem tükrözik. Volt, aki leírta, hogy ehetetlen és közben adott rá egy 4 vagy egy 5 pontot.

**Halász Terézia:** Azt hiszem, hogy ez tényleg egy szubjektív értékelés. Én is megkóstoltam a diétás ételeket. Igen volt olyan, aki azt mondta hogy ehetetlen és megette az egészet, annak ellenére, hogy azt mondta, hogy ételallergiája van. Azt gondolom, hogy végigkóstoltuk hatan, volt közte, ami nem ízlett, számomra két étel volt, ami elfogadhatatlan volt, de ettől eltekintve szerintem megfelelő minőségű volt.

**Deltai Károly Polgármester:** A Szülői Munkaközösség részéről, aki itt volt, pont a diétás ételt kóstolta és teljesen pozitívan nyilatkozott.

**Korsós Gabriella szülő:** Akkor miért mondják le folyamatosan a diétás ebédeket?

**Vetési Vincéné:** Nem mondták le a mai napon is 18 diétás menü érkezett. Ketten mondták le, ők is csak azért, mert át akarják szoktatni a gyermeküket a hagyományos ételekre.

**Korsós Gabriella szülő**: Annyit szeretnék még, hogy én az oviban is voltam az ellenőrzéseken és iszonyú felelősség van a személyzeten. Összesen 7 gyerek van és viszünk 4 dobozt, 28 dobozt kell kezelni a személyzetnek, nagyon nehéz. Meg kéne csinálni, hogy egységesebb legyen.

**Deltai Károly Polgármester:** Van valami ötlet, hogy hogyan lehet ezen javítani?

**Korsós Gabriella szülő**: Mindenképpen fel kell címkézni.

**Deltai Károly Polgármester:** Javasolni fogom az óvodavezetőnek, hogy beszéljen erről a szülőkkel.

**Vetési Vincéné:** Az óvodában azért jár több nehézséggel az ételbehozatal, mert iszonyú fertőzésre ad okot, és az ÁNTSZ ezt ha megvizsgálná bezárná az óvodánkat. Ha nem tudjuk a diétás nővérrel igazolt és egészséges ételt biztosítani, akkor nem tehetnénk meg azt, hogy bevisszük az ételt. Jelenleg a Sodexo igazolásával játszunk. Azt a testületnek is tudnia kell, hogy ha egyetlen egy ÁNTSZ ellenőrzést kapunk, és nincs orvosi igazolás a behozott ételek mellett, komoly milliós büntetéseket kaphatunk.

**Takács Zoltán Alpolgármester távozik.**

**Deltai Károly Polgármester:** Köszönöm szépen a hozzászólásokat. Kérdezném, hogy van e valakinek ehhez kapcsolódóan még bármilyen észrevétele?

**Korsós Gabriella szülő**: Lenne még egy kérdésem. A diétás étellel kapcsolatban lesz e valami változás? Mi is szeretnénk, hogy ez egységes legyen. Lesz-e olyan tárgyalás a Sodexo-val, hogy hogyan lehetne jobb az étkezés?

**Deltai Károly Polgármester:** Ma volt.

**Korsós Gabriella szülő**: Nekem azt mondták, hogy nem volt szó a diétásról.

**Deltai Károly Polgármester:** Itt volt egy hölgy, aki csak a diétás ételek miatt jött. Olyan részletekbe belementek, hogy milyen ételízesítőt használnak, milyen liszt típusokat használnak. Tehát ma volt ez az egyeztetés és mindenki teljes megélegedettséggel állt fel az asztaltól.

**dr. Lack Mónika Jegyző**: A vizsgálatról is az összes eredményt és jelentést megkapta a Sodexo. Azt mondták, hogy az ő érdekük is hogy javítsanak, amin csak tudnak, ezért minden észrevételt megvizsgálnak.

**Korsós Gabriella szülő**: Abszolút egy modernizálásra lenne szükség, elavult a konyha és a dolgozók.

**Deltai Károly Polgármester**: Azt javaslom, vegye fel velük a kapcsolatot. Valakinek egyéb kérdés, javaslat? Ha nincs akkor a tájékoztatót feltenném szavazásra, kérném aki elfogadja szavazzon.

A képviselő-testület 7 igen szavazattal egyhangúlag az alábbi határozatot hozta.

**Telki község**

**Képviselő-testülete**

**37/2015. (IV. 28.) Öh. számú**

**Határozata**

**Az intézményi étkeztetés helyzetéről**

Telki község Képviselő-testülete megtárgyalta és elfogadja az intézményi étkeztetés helyzetéről

szóló tájékoztatót.

**Felelős:** Polgármester

**Határidő**: azonnal

**2./Az önkormányzat 2014. évi költségvetési rendeletének módosítása**

**Előterjesztő: Polgármester**

Deltai Károly Polgármester: Az előterjesztést támogatta Pénzügyi Bizottság, kérném hogy akinek van kiegészítése, javaslata az mos tegye meg. Ha nincs akkor szavazásra tenném fel a napirendet, aki elfogadja kérem szavazzon.

**Telki Község Képviselő-testülete ( 7 igen szavazattal - 7 fő képviselő volt jelen a szavazáskor) megalkotta a 9/2015.( IV.30.) Ör. számú rendeletét.**

*A rendelet a jegyzőkönyv melléklete.*

**3. A 2014. évi belső ellenőrzési terv végrehajtásáról szóló jelentés megtárgyalása**

**Előterjesztő: Belső ellenőr, Polgármester, Jegyző**

**Deltai Károly Polgármester:** Mindannyian olvashattátok az előterjesztést, a szavazás eredményességéhez minősített többségre van szükség.

A Képviselő testület 6 igen szavazattal, egy tartózkodással az alábbi határozatot hozta.

**Telki község**

**Képviselő-testülete**

**38/2015. (IV. 28.) Öh. számú**

**Határozata**

**A 2014. évi belső ellenőrzési terv végrehajtásáról**

Telki község Képviselő-testülete megtárgyalta és elfogadja a 2014. évi belső ellenőrzési terv végrehajtásáról szóló beszámolót.

A képviselő-testület felhívja a polgármestert, jegyzőt a feltárt hiányosságok megszüntetésére, a szükséges intézkedések megtételére.

**Felelős:** Polgármester

Jegyző

**Határidő:** 2015. szeptember 30.

**4. Telki Óvoda továbbképzési tervének elfogadásáról**

**Előterjesztő: Jegyző**

**Deltai Károly Polgármester:** Kérdezném, hogy van e valakinek ehhez kapcsolódóan észrevétele, javaslata? Ha nincs, akkor kérném, hogy szavazzunk, aki támogatja, kérem kézfeltartással jelezze.

A Képviselő testület 7 igen szavazattal-egyhangúlag az alábbi határozatot hozta.

**Telki Község**

**Képviselő-testülete**

**39/2015. (IV.28.) Öh. számú**

**Határozata**

**Telki Óvoda továbbképzési tervének elfogadásáról**

A képviselő-testület úgy határoz, hogy a Telki Óvoda 2015.III.31.-2018.VIII.31. továbbképzési időszak továbbképzési programjait elfogadja.

A Telki Óvoda 2014/15. és 2015/16. nevelési évre vonatkozó beiskolázási tervét a fenntartó elfogadó határozata alapján tudomásul veszi.

# Határidő: 2015.április 30.

# Felelős: Polgármester

**5. Támogatás biztosítása a Telki Óvoda Erdei óvodai program megvalósítására**

**Előterjesztő: Polgármester**

**Deltai Károly Polgármester:** Tárgyalta a Pénzügyi bizottság az előterjesztést, az óvodai pályázatot kell kiegészítenünk önkormányzati forrással. Kérem, hogy aki támogatja, szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**40/2015.( IV.28.) Öh.** **számú**

**Határozata**

**Támogatás biztosítása a**

**Telki Óvoda Erdei óvodai program megvalósítására**

A képviselő-testület úgy határoz, hogy a Telki Óvoda a Svájci - Magyar Együttműködési Program keretében meghirdetet ,, Égigérő tanterem ,, projekt keretében 2015- június 3-4-5 –én a Visegrád Mogyoró hegyen megrendezésre kerülő ,, Zöld Manó Erdei Óvoda ,, programon való részvételre a Telki Óvoda részére 158.695.- Ft összegű támogatást biztosít.

Felelős: Polgármester, Pénzügy

Határidő: 2015. június 3.

**6. A jegyzői hatáskörbe tartozó gyámügyi feladatokról és a gyermekjóléti, gyermekvédelmi tevékenységről**

**Előterjesztő**: Jegyző

**dr. Lack Mónika Jegyző**: Tárgyalta a Szociális Bizottság és pontosításokat javasolt, teljesen jogosan, elsősorban dátumok tekintetében.

**Deltai Károly Polgármester**: Kérdés javaslat?

**Fillinger Zsófia:** Azt szeretném kérni, hogy itt a Jung háznál történt fiatalok esetéből okulva, többen jelezték, hogy nem feltétlen ez a társaság, hanem a futás utáni fáradalmaikat kipihenők is itt járnak össze. Gyermekvédelmi szempontból kérem, hogy erre figyeljünk oda. Vagy adjunk nekik teret, hogy hol tudnak összeülni szülői felügyelettel, vagy valamilyen megoldást találjunk, mert ez így nincs rendben.

**Deltai Károly Polgármester**: Próbálunk intézkedni ezzel kapcsolatosan, a rendőrséget is kihívtam a Szőlő sornál történtekkel kapcsolatosan, a Jung ház esetében pedig a szülőkkel kell valóban egyeztetni. A későbbiekben lehet, hogy lesz lehetőség arra, hogy a Jung ház felújítás után teret adjon a fiataloknak.

**Móczár Gábor Alpolgármester**: Egyébként már a Pajtában terveznek egy saját rendezvényt. Megfelelő felügyelettel, biztonsági emberrel.

**Deltai Károly Polgármester:** Ha nincs további kérdés, szavazásra tenném fel, aki támogatja kérem szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**41/2015.(IV.28.) Öh. számú**

**Határozata**

**A jegyzői hatáskörbe tartozó gyámügyi feladatokról és a**

**gyermekjóléti, gyermekvédelmi tevékenységről**

**1.** Telki község Képviselő-testülete megtárgyalta és elfogadja a jegyzői hatáskörbe tartozó. 2014. évi gyámügyi feladatokról és a gyermekjóléti, gyermekvédelmi tevékenységről szóló beszámolót.

**2.** A képviselő-testület felkéri a jegyzőt, hogy az értékelést tájékoztatásul küldje meg a Pest Megyei Kormányhivatal Szociális- és Gyámhivatala részére.

**Felelős:** Jegyző

**Határidő:** 2015. május 31.

**7. A gyermek- és ifjúságvédelmi tevékenységről, a Gyermekjóléti és Családsegítő Szolgálat munkájáról**

**Előterjesztő**: Jegyző

**Deltai Károly Polgármester:** Tárgyalta a Szociális bizottság ezt a kérdést is, ha nincs kérdés, kérem hogy, aki támogatja, szavazzon.

A Képviselő testület 6 igen szavazattal, egy tartózkodással az alábbi határozatot hozta.

**Telki község**

**Képviselő-testülete**

**42/2015. (IV.28.) Öh. számú  
határozata**

**A Gyermekjóléti és Családsegítő Szolgálat munkájáról szóló beszámoló**

Telki község Képviselő-testülete elfogadja a Gyermekjóléti és Családsegítő Szolgálat 2014. évi munkájáról szóló beszámolót.

**Felelős:** jegyző

**Határidő:** azonnal

**8. Telki község Képviselő-testülete és szervei 2015. évi költségvetésében „Támogatás” céljára elkülönített előirányzat összegének felhasználása.**

**Előterjesztő**: Polgármester

**Deltai Károly Polgármester**: A Pénzügyi Bizottság tárgyalta, módosításokat javasolt, ezek az előterjesztésben benne vannak. Kérdezném, hogy van-e ezzel kapcsolatban kérdés vagy javaslat? Ha nincs, akkor szavazásra tenném fel a napirendet, aki elfogadja kérem szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**43/2015. (IV.28.) Öh. számú  
határozata**

**Telki község Képviselő-testülete és szervei 2015. évi költségvetésében**

**„Támogatás” céljára elkülönített egyes előirányzatok összegének**

**felhasználása.**

Telki község Képviselő-testülete és szervei 2015. évi költségvetéséről szóló 6/2015.(II.26.). számú rendelet keret előirányzatokat tartalmaz bizonyos célok támogatására.

Telki község Képviselő-testülete a rendelkezésre álló 7.450.000.- Ft keret előirányzat felhasználásáról a következők szerint határoz:

1. Szociális Bizottság

kompetenciájába tartozó előirányzat 1 200 000 Ft

1. Telki Kultúra Közhasznú Alapítványnak

nyújtandó támogatás főösszege  5 250 000 Ft

1. Testvérvárosi kapcsolatok 1 000 000 Ft

**Felelős:** Polgármester

Szociális Bizottság elnöke

Telki Kultúra Közhasznú Alapítvány Kuratóriumának Elnöke

**Határidő:** 2015. december 31.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**44/2015. (IV.28.) Öh. számú  
határozata**

A képviselő-testület felkéri a hivatalt, hogy készítse elő a Telki Kultúra Közhasznú Alapítvánnyal a közművelődési megállapodás módosítását a támogatás éves elszámolása tekintetében.

**Felelős:** Polgármester

**Határidő:** 2015. május 31.

**9. A víziközművek üzemeltetéséről szóló beszámoló megtárgyalása a 2015. évre tervezett amortizáció összegének felhasználása**

**Előterjesztő: Polgármester**

**Deltai Károly Polgármester:** Az én javaslatom, hogy a számokat tekintve a Képviselő testület ne támogassa az ÉDV 2015. évre tervezett amortizációs összeg felhasználására vonatkozó javaslatát. A már megtörtént beruházásokat tudomásul veszi, a jövőbeli beruházásokról pedig a felmerülési idejükben egyedi döntést hoz. Tehát azt szeretném ezzel elérni, hogy ne szavazzunk most meg egy nagy összeget, hiszen az előző években is a betervezett összegnek csak a fele valósult meg. Van e valakinek ehhez kapcsolódóan kérdés?

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**45/2015.(IV.28.) Öh. számú**

**Határozata**

**A víziközművek üzemeltetéséről szóló beszámoló megtárgyalása**

**a 2015. évre tervezett amortizáció összegének felhasználása**

A Képviselő-testület nem fogadja el az ÉDV 2015. évre tervezett amortizációs összeg felhasználására vonatkozó javaslatát. A már megtörtént beruházásokat tudomásul veszi, a jövőbeli beruházásokról pedig a felmerülési idejükben egyedi döntést kíván hozni.

**Felelős:** Polgármester

**Határidő:** 2015 . július 30.

**10. Telki viziközművek 15 éves gördülő fejlesztési Terv módosításáról**

**Előterjesztő: Polgármester**

**Deltai Károly Polgármester:** A Pénzügyi Bizottság tárgyalta, ehhez kapcsolódóan van egy javaslatuk. Ha nincs kérdés, akkor kérném, hogy aki támogatja a javaslatot szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**46/2015.(IV.28.) Öh. számú**

**Határozata**

**Telki viziközművek 15 éves gördülő fejlesztési Terv módosításáról**

Telki község Képviselő-testülete, úgy határoz, hogy jelen előterjesztés 1. sz. mellékletében szereplő Gördülő fejlesztési terv felújítási és pótlási, és beruházási terve módosításait, valamint a 2. sz. mellékletben szereplő Telki víz-és szennyvízközmű évi felújítási és rekonstrukciós terv módosítását elfogadja azzal, hogy a beruházásokra kötelezettségvállalás csak a tárgyévi költségvetés elfogadásától függően a rendelkezésre álló keretek mértékéig történik.

A testület felhatalmazza a polgármestert a Gördülő Fejlesztési Terv Magyar Energetikai és Közmű Szabályozási Hivatalhoz történő benyújtására.

Felelős: Polgármester

Határidő: azonnal

**11. Ötletpályázat kiírásáról, a Telki 761/20 hrsz-ú ingatlanon található épület hasznosításáról**

**Előterjesztő: Polgármester**

**Deltai Károly Polgármester:** A kis faházról van szó, a játszótér mellett, nagyon régóta üresen áll. Sokszor próbáltunk funkciót találni neki, de nem sikerült, az utolsó ötletünk az volt, hogy megpróbálunk külső üzemeltetőt találni. Adott esetben eseti vagy folyamatos használatra is egyaránt lehetne használni a helyiséget.

Szavazásra tenném fel a napirendet, aki elfogadja kérem szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község**

**Képviselő-testülete**

**47/2015 ( IV.28.) Öh. számú**

**Határozata**

**Ötletpályázat kiírásáról**

**a Telki 761/20 hrsz-ú ingatlanon található épület hasznosítására**

Telki község Képviselő-testülete úgy határoz, hogy a tulajdonát képező Telki, Mandula köz 761/20 hrsz-ú ingatlanon található épület hasznosítására ötletpályázatot hirdet.

A pályázati kiírás a határozat melléklete.

**Felelős:** Polgármester

**Határidő:** 2015.04.30.

**12. Beszámoló a Környezetvédelmi Alap 2014. évi felhasználásáról**

**Előterjesztő**: Polgármester

**Deltai Károly Polgármester:** Aki elfogadja a beszámolót, kérem szavazzon.

A Képviselő testület 7 igen szavazattal-egyhangúlag az alábbi határozatot hozta.

**Telki község Képviselő-testülete**

**48/2015.(IV.28.) Öh. számú**

**Határozata**

**Beszámoló**

A képviselő-testület a Környezetvédelmi Alap 2014.évi felhasználásáról szóló beszámolót elfogadta.

**Felelős:** Polgármester

**Határidő:** 2015 . április 30.

**13. Pályázat a nem közművel összegyűjtött háztartási szennyvíz begyűjtésére vonatkozó közszolgáltatási tevékenységre**

**Előterjesztő: Polgármester**

**Deltai Károly Polgármester:** Van e valami javaslat észrevétel? Ha nincs kérném hogy szavazzunk.

A Képviselő testület 6 igen szavazattal és egy tartózkodással az alábbi határozatot hozta.

**Telki Község**

**Képviselő-testülete**

**49/2015. (IV.28.) Öh. számú**

**Határozata**

**A nem közművel összegyűjtött háztartási szennyvíz begyűjtésére vonatkozó közszolgáltatására szóló ajánlatok elbírálása**

A képviselő-testület a nem közművel összegyűjtött háztartási szennyvíz kezelését ( gyűjtését, szállítását, ártalmatlanítását ) a település területén kötelező helyi közszolgáltatás ellátásara pályázatot ír ki.

A képviselő-testület jóváhagyja a határozat mellékletét képező pályázat kiírást.

Határidő: azonnal

Felelős: polgármester

**Egyebek:**

**Deltai Károly Polgármester:** A Muskátli utcai körforgalom beruházásról szeretnék beszámolni.Ma volt egy újabb tárgyalás a körforgalom tárgyában.

Nagyon nehezen tudnám összefoglalni a mai tárgyalási napot. Addig sikerült eljutnunk, hogy az közös érdek, hogy megtörténjen a közbeszerzés kiírása, de azért vannak ellenérvek is. Vannak komolyabb műszaki problémák például az ELMŰ-vel kapcsolatban, fennáll egy vezetékjogi kérdés, öt éven keresztül ezzel nem volt gond, sajnos most előkerült. Tehát felmerültek újabb műszaki jellegű problémák a beruházás előkészítése során. Össze fogunk állítani egy idősort, hogy mi-mi után fog következni: Terv, engedély, forrás biztosítása, testületi döntés és így tovább. Tehát nem olyan egyszerű ez, mint amilyennek tűnik. Van rá egy halvány esély, hogy ki tudják írni ezt a közbeszerzést ezen a 170 millió forintos értékhatáron, de ha ez felmenne 190 – 200 millió forintra akkor esélyünk sincs.

**Hoós Péter.** Én úgy gondolom, hogy a legnagyobb eredménye a mai tárgyalásnak, hogy sikerült bennük tudatosítani, hogy pont egy ilyen értékhatáron vagyunk. Van egy nettó 150 millió forintig kiírható értékhatár és van egy nettó 150 millió forint feletti. Számunkra az a fontos, hogy mindenképpen a 150 mFt alatti értékhatárba írják ki, mert ha abban írják ki az már egy jelzés értékű erővel bír a kivitelezők számára.

**Deltai Károly Polgármester.** A döntés majd a Minisztériumban születik meg, mi most a szakmai csapattal tárgyaltunk, a döntéshozókkal nem is fogunk, majd csak akkor, ha esetleg sikeres lesz a pályázat.

**Hoós Péter.** Olyan nonszensz dolgok hangzottak el, hogy az építési engedély megszerzéséhez, a vízjogi létesítéshez szükséges engedélyhez kellenek közmű egyeztetések, amik félévig érvényesek. Mire beszerzi összegyűjti és beadja az engedélyező hatóságokhoz már hetek telnek el, mire visszaküldik és jóváhagyják lejár az érvényessége. Ebbe kötöttek bele, hogy ezeket érvényesítsük újra. Egy normál eljárásnál ezt nem szokták kérni, hiszen egy építési engedély 3 évig, a vízjogi létesítési engedély pedig 2 évig érvényes.

**Deltai Károly Polgármester.** Tehát ilyen teljesen kezeletlen helyzetek vannak, amiken megpróbálunk átvergődni, de senki nem látja, hogy hová, és akkor még ott van a finanszírozási kérdése. Az még egy teljesen külön dolog, csak akkor lehet az egészbe belevágni, ha rengeteg előfeltételnek megfelelünk, ami elég nehéz és utána ott a következő lépés, hogy honnan lesz a finanszírozás.

**Fillinger Zsófia:** Miért nem engedjük el ezt a kérdést? Miért nem pályázunk másra?

**Deltai Károly Polgármester.** Elengedhetjük, ez csak egy döntés kérdése. Ami viszont mellette szól, az a 135 millió forint, amit külső támogatásként kapunk most meg, ezt mi soha nem tudnánk saját forrásból mellé tenni. Mindemellett fontos szempont a közlekedésiztonság és a területfeltárás is a beruházá kapcsán. Egy körforgalom nyílván biztonságosabb mint bármi más. Teljesen egyetértek abban, hogy ezt előbb utóbb el lehet engedni de most még ott tartunk, hogy hátha kezelhető keretek között , megfelelő forrás mellett mégis meg tud valósulni ez a beruházás. Az Én személyes véleményem szerint ez 15-20 millió forintnál nem kerülhet többe nekünk.

**Móczár Gábor Alpolgármester:**Abszolút egyetértek azzal, hogy azok a legfontosabb szempontok amiket mondtál. Közszolgáltatás tekintetében is elég régen húzódik egy jó minőségű supermarket kérdése a településen. Ez csak akkor fog megoldódni, ha megtud valósulni ez a csomópont. Az egész Völgyrét terület fejlesztése is enélkül, soha nem fog elindulni. Látszott, hogy amikor 2010 –ben volt rá egy halvány remény, hogy a CBA elkezd építkezni, megcsinálták ott azokat a kutató árkokat, és abban a pillanatban a vele párhuzamos Pillangó utcában 3 telken is megjelentek a tulajdonosok, tervezővel, beruházóval. Aztán amikor kiderült, hogy a körforgalomból nem lesz semmi, abban a pillanatban el is tűntek. Tehát úgy gondolom, hogy amennyiben ez létrejönne, fellendülne a Pillangó utca és környéke, jót tenne a Völgyrétnek is.

**Deltai Károly Polgármester:** Több telektulajdonossal is próbáltam beszélni arról a területről, mert erre kaptam utasítást a testülettől, de nemleges válaszokat kaptam. Úgy gondolják, hogy a körforgalom meglétével nem lendülne fel a környék. Csak telekrésszel tudnának hozzájárulni, nincs készpénz a rendszerben.

**Szigeti Antal:** Sajnos, beválik az, amit az előző ülés alkalmával is mondtam, hogy minden költség ránk hárul, mert azon kívül, hogy a sajátos érdekeit nézik és védik, másban nem segítenek a közbeszerzés kiírását végzők. Az egész történet erről fog szólni, meg a többletköltségről, meg a bukásról, mert nekik csak az számít, hogy ők be legyenek védve. Én szkeptikus vagyok már ebben a témában.

**Móczár Gábor Alpolgármester.** Számomra a konklúzió az az, hogy olyan nyomós érv ez a 135 millió forint, hogy amíg minimális esélyünk mutatkozik arra, hogy ezt meg lehet ebben a konstrukcióban csinálni, addig szerintem meg kell csinálni. Mert ha ezt nem lépjük meg akkor ebből az elkövetkezendő 10 évben biztos nem lesz semmi.

**Fillinger Zsófia:** Én nem vagyok erről meggyőződve, hogy ennyire ide vagyunk kötve ezzel a 135 millióval. Most csinálják a településfejlesztési koncepciót, mi lenne hogyha tényleg úgy engednénk el ezt, hogyha körforgalom nélkül valósul meg a beruházás? Vagy azt a területet tényleg csak ezzel a körforgalommal lehet feltárni?

**Deltai Károly Polgármester:** Én nem vagyok erről meggyőződve.

**Fillinger Zsófia:** Én sem vagyok erről meggyőződve. Berajzoltunk oda egy körforgalmat amit 10 éve próbálunk megvalósítani. Én azt gondolom, hogy az összeszedhető pénz egy másik megoldásra sokkal megfelelőbb lenne.

**Deltai Károly Polgármester**: Én teljesen egyetértek azzal, hogy van a feltárásra más lehetőség is. Sőt szerintem a CBA is azt gondolná, hogy sokkal egyszerűbb lenne egy lehajtót csinálnia, mintsem ennyit pénzt beletennie a körforgalom megépítésébe.

**Hoós Péter:** De akkor nem kapnák meg az engedélyt az áruházra.

**Deltai Károly Polgármester**: Igen

**dr. Vida Rolland:** Közbiztonság szempontjából az a kereszteződés már most is biztonságos valamilyen szinten, és ha körforgalmat kell építeni a közbiztonság szempontjából, akkor szerintem egyel feljebb a Korház fasorhoz kellene inkább.

**Földvári-Nagy László**: Oda is van tervezve egy.

**Deltai Károly Polgármester:** Aki elfogadja a beszámolót kérem szavazzon.

A testület határozathozatal nélkül - egyhangúlag elfogadta a polgármester beszámolóját.

**Zárt ülésen hozott határozat:**

**Telki község**

**Képviselő-testülete**

**50/2015 ( IV.28.) Öh. számú**

**Határozata**

**Az önkormányzat tulajdonában lévő**

**Telki, Zápor u. 7/A. szám alatti közérdekű bérlakás bérleti jogáról.**

Telki község Képviselő-testülete úgy határoz, hogy Vass Katalin a Telki Óvoda óvónője részére a Telki, Zápor u. 7/A. számú bérlakás bérleti jogának igénybevételi lehetőségét 2015. július 31-ig fenntartja.

A bérleti jogviszony időtartamáról a tényleges költözés időpontját megelőzően dönt a képviselő-testület.

**Felelős:** Polgármester

**Határidő:** 2015. július 31.

Deltai Károly Polgármester megköszöni a tagok részvételét, az ülést bezárja.

dr. Lack Mónika Deltai Károly

Jegyző Polgármester